তারপর এলো ফেরার পালা। আবারো হাঁটা শুরু। উদ্দেশ্য হালদারপার বাজার। যেখানে আমাদের বাস রাখা আছে। সূর্য তখন ডুবুডুবু অবস্থায়। কিছুক্ষণ হাঁটার পর পেঁছলাম হালদারপার বাজারে। মসজিদ থেকে সুমধুর কণ্ঠে ভেসে এলো মাগরিবের আজান। বাজারের মসজিদে সালাতুল মাগরিব আদায় করে আমরা আবার গাড়িতে উঠলাম। সারা দিনের দৌড়ঝাঁপের কারণে সবার মধ্যেই একটা ক্লান্তিভাব চলে এসেছে। অনেকটা নীরবেই কেটে গেল কিছু সময়। আমরা এসে পৌঁছলাম সিলেট শহরে। বাস থেকে নেমে হালকা নাশতা করলাম। চা পানের পর সবার মনে যেন কিছুটা চেতনা ফিরে এলো। আবারো শুরু হলো শিল্পীদের পরিবেশনা। গোলাপগঞ্জ বাজারে পৌঁছে আবারো নাশতা। অতঃপর শুরু হলো অনুভূতি প্রকাশ। ভ্রমণটা কার কাছে কতটুকু উপভোগ্য ছিল তার বর্ণনা দিলেন সবাই। সবাই সবার অনুভূতি প্রকাশ করল। এভাবে চলে এলাম বিয়ানীবাজার উপজেলা সদরে। এরপর ধীরে ধীরে সবাই ছুটলাম গন্তব্যের দিকে। কিন্তু মন যেন পড়ে রইল বিছনাকান্দির পরম শীতল স্বচ্ছ পানিতে।